Vegard Breen var ikke i særlig tvil da tilbudet fra Bretagne-Séché kom.

Etter å ha sett rittprogrammet det franske laget kunne tilby, sa egentlig valget seg selv.

– Jeg skjønte at det ikke var noe jeg kunne tvile på. Det går ikke an å si nei til så mange gode sykkelritt. Rittprogrammet gjorde det umulig å si nei, sier Vegard Breen til procycling.no.

Les også: Breen til Bretagne

Det var dette som gjorde at en retur til Team Joker ikke lengre var aktuelt.

– Måtte nesten ta det

Laget, som neste år heter Fortuneo-Vital Concept, var også det Breen hadde holdt kontakten med den siste tiden.

Etter to år i Lotto Soudal bærer det dermed ned én divisjon for 25-åringen, uten at det nødvendigvis betyr så altfor mye med tanke på rittprogrammet.

– Jeg har bare sett lagets rittprogram, ikke fått noe eget. De spurte meg i går hva jeg kunne tenke meg å kjøre. Men det er litt sånn at uansett hvilke ritt jeg havner på, er det ikke et særlig stort steg ned fra Lotto. Da måtte jeg nesten ta det. Det var ikke så mye å tvile på.

Navnebror Vegard Stake Laengen tilbrakte to år på det franske, før han returnerte til Norge og Team Joker.

Pratet med Stake

Breen har konsultert med sin tidligere lagkamerat.

– Jeg har pratet mye med Stake angående laget. Det er klart at det er gode og dårlige ting med alle lag, men en ting som er blitt bedre er rittprogrammet.

– Stake var ikke helt fornøyd med planlegging av hans rittprogram. Hva tenker du om det?

– Sånn har jeg hatt det i Lotto også, så det kan bli slik her også. Jeg har hatt det slik i to år, det er en del av det på mange lag.

Vil beholde Henderson

I det franske laget fikk også Stake Laengen tildelt en trener tilknyttet laget.

Det fungerte dårlig, og nordmannen ble ikke bedre i det han trente for å bli bedre på. Istedenfor mistet han litt av det som definerte han som syklist.

Breen kommer trolig ikke til å gå på den samme smellen. Han har nemlig et sterkt ønske om å fortsette å få treningsråd fra superveteran og Lotto-rytter Greg Henderson.

– Forhåpentligvis får jeg fortsette å jobbe med Henderson i Girona. Det har jeg sagt til dem at jeg ønsker, sier Breen.

Lørdag skal Breen på samling med sitt nye lag. Der får han trolig mer informasjon om blant annet sitt eget rittprogram.

Satser i Belgia

Likevel er han trygg på at han får kjøre flere fine ritt neste sesong, dersom han leverer på nivået han burde.

Med ny sponsor inn skal det nemlig satses tyngre på belgiske ritt på vårparten.

– Vi skal kjøre mye ritt i Belgia i mars og april. Der tror jeg det er gode muligheter for meg. Den typiske franskmannen er ikke så glad i regn og Belgia, tror jeg. Det er mange som vil slippe for enhver pris, og det burde gi meg muligheter.

Med bare seks utlendinger i 2016-stallen per nå, vil nemlig laget beholde sin franske stamme til tross for økt fokus på ritt i Belgia.

Dermed må nok Google Translate brukes flittig i starten, i tillegg til pugging av noen franske gloser.

Likevel er han sikker på at han kommer til å passe greit inn.

– Jeg kjenner Boris Vallée fra før. Vi kommer godt overens, så det er i alle fall én på laget jeg kommer til å trives med. Jeg tror den biten skal gå greit.

Viktig med god start

Breen befinner seg for øyeblikket i Girona. I den spanske byen har han allerede lagt et par uker på sykkelen.

Akkurat som vanlig kommer Maura-gutten til å holde seg i form over vinteren for å være best mulig rustet for en ny sesong.

Med en ny arbeidsgiver kan det gjøre godt med en god start på sesongen, for å vise at han er en av lagets sterkere ryttere. Det er dog ikke noe Breen stresser nevneverdig over.

– Det er viktig med en god start, det er det ikke noe tvil om. Men da jeg startet sesongen i år, var jeg bra. Det var jeg i fjor også, så jeg er ofte god tidlig. Hvis jeg klarer å holde meg på sykkelen, går det nok av seg selv. Det er ikke noe jeg har ekstra fokus på.

MTN-ryktene

Over vinteren slipper han også å stresse med kontrakt.

Det neste året av hans sykkelkarriere kommer til å tilbringes på det franske laget.

Og hva med MTN-ryktene?

– Det var tidligere i sommer og høst, men det ble ikke noe av. Deretter har det vært litt frem og tilbake, og her og der.

Det endte med en ettårskontrakt hos Fortuneo-Vital Concept.